**Tatry – Štrbské Pleso budú v roku 2020 opäť hostiť svetové podujatie**

**V termíne 18. – 23. apríla 2020 privítajú Tatry – Štrbské Pleso účastníkov Medzinárodných školských majstrovstiev ISF v cezpoľnom behu /MŠM ISF CB 2020/, ktoré patria medzi najúspešnejšie súťaže kalendára Medzinárodnej federácie školského športu – ISF. Tohto podujatia sa pravidelne zúčastňuje viac ako 600 účastníkov z viac ako 30 krajín piatich kontinentov. Majstrovstvá sa konajú každé dva roky, v ich usporiadaní sa striedajú aj svetové metropoly /napr. Budapešť/, aj exotické destinácie / napr. Izrael/. Ostatný raz v roku 2018 súťažili mladí pretekári priamo v srdci Paríža, na trati pod svetoznámou Eiffelovkou. Slovensko hostilo rovnaké podujatie už v roku 2010 a jeho dejiskom bol Liptovský Mikuláš.**

Slovensko má v organizovaní medzinárodných športových majstrovstiev ISF v rôznych športoch už štvrťstoročnú tradíciu, pretože prvé takéto medzinárodné školské podujatie zorganizovalo už v roku 1995, a to v atletike v Banskej Bystrici. V populárnom Pohári Jeana Humberta /je to netradičná súťaž školských atletických kolektívov/ sa slovenským atlétom podaril dokonca husársky kúsok, keď v súťaži národných chlapčenských výberov obsadili prekvapujúco najvyššiu priečku.

Už o dva roky neskôr, v roku 1997, sme mohli vďaka úspechu našej športovej diplomacie hostiť v Komárne svetový výkvet športujúceho študentstva – tento krát to boli Medzinárodné školské majstrovstvá volejbalových družstiev chlapcov i dievčat. V roku 2001 nasledovala Senica, ktorá sa aj vďaka veľmi aktívnej pomoci Slovenského stolnotenisového zväzu stala dejiskom Medzinárodných školských majstrovstiev v stolnom tenise. Aj keď naši študenti nedosiahli na medailové pozície, ich umiestnenia v prvej desiatke boli skvelé.

V roku 2006 privítal Pezinok v prekrásnom prostredí Malých Karpát Medzinárodné školské majstrovstvá orientačných bežcov. Usporiadajúce mesto „športu tretieho tisícročia“ sa prezentovalo nielen nevšedným záujmom o tento šport, ale aj podporou desiatok obetavých dobrovoľníkov. Odmenou za to im boli výborné výsledky našich reprezentantov, z ktorých B. Íro získal zlatú a J. Sokol striebornú medailu.

Po tom, čo sa v kalendári ISF objavil nový šport florbal, bolo mesto Trenčín v roku 2009 organizátorom len druhých Medzinárodných školských majstrovstiev v tomto športe. Následne v roku 2010 nasledoval už spomínaný Liptovský Mikuláš, ktorý usporiadal slovenskú premiéru Medzinárodných školských majstrovstiev v cezpoľnom behu za účasti takmer 500 pretekárov z 30 krajín celého sveta.

2

Počas nadchádzajúcich MŠM ISF CB 2020 budú na Štrbskom Plese súťažiť medzi sebou 6 – členné družstvá, z ktorých sa do hodnotenia budú započítavať výkony štyroch najlepších pretekárov. Osobitne sa budú hodnotiť školské družstvá /pretekári musia byť žiakmi jednej školy/ a osobitne národné družstvá. Pri všetkých súťažiach budú neoficiálne hodnotení aj jednotlivci. Odovzdávať sa bude aj cena Fair play ISF pre krajinu, ktorá si to celkovým vystupovaním a správaním svojich pretekárov zaslúži.

Program samotných majstrovstiev bude okrem športu venovať rovnakú pozornosť aj spoločenskej časti šampionátu. Jeho vrcholom bude Večer národov, počas ktorého sa predstavia jednotlivé zúčastnené krajiny so svojim krátkym programom, v ktorom všetkým účastníkom priblížia to unikátne, čo ich charakterizuje. Šancu dostane aj usporiadateľská krajina, teda Slovensko, aby počas jedného dňa predstavilo všetkým účastníkom prostredníctvom jednodenného výletu to najkrajšie a najzaujímavejšie z tatransko – podtatranského regiónu, kde sa podujatie uskutoční. Nebude samozrejme chýbať ani slávnostný otvárací a záverečný ceremoniál, kde okrem procedurálnej časti bude prezentácia kultúry usporiadajúcej krajiny. Veľkej pozornosti sa bude určite tešiť aj záverečná štafeta priateľstva, v ktorej budú súťažiť šesť členné družstvá, ktoré budú zostavené zo športovcov z rôznych krajín.

V dňoch 15. až 17. apríla 2019, teda rok pred samotným podujatím, bola na Štrbskom Plese inšpekčná návšteva nového prezidenta atletickej komisie ISF Nihata Dokera z Turecka, a jeho predchodcu v tejto funkcii, Jaroslava Koukala z Českej republiky, ktorá bola zameraná na kontrolu miesta podujatia, ubytovania účastníkov, samotnej bežeckej trate, ale aj miesta pre slávnostné otvorenie a ukončenie či spoločenský večer národov. Domáci činovníci Matúš Jančík a Jaroslav Chalúpka pripravili až tri varianty bežeckej trate, bude závisieť na samotnej ISF, ku ktorej sa prikloní. Na záver svojej návštevy sa predstavitelia ISF, predseda SAŠŠ Marian Majzlík, predseda OV Roman Králik, generálny sekretár SAŠŠ Andrea Ristová a člen OV Peter Chudý, stretli aj so starostom obce Štrba Michalom Sýkorom. Vyjadrili plnú spokojnosť tak s rokovaniami s členmi prípravného výboru tohto podujatia na Štrbskom Plese v roku 2020, ako aj s návrhom bežeckých tratí a hotelových kapacít pre ich účastníkov.

Hlavným usporiadateľom týchto majstrovstiev bude Slovenská asociácia športu na školách/SAŠŠ za spolupráce už teraz s troma samosprávnymi krajmi - Prešovským, Žilinským a Banskobystrickým krajom. Predseda OV Roman Králik z Liptovského Mikuláša, ktorý viedol prípravu takéhoto podujatia už v roku 2010 a je zároveň aj slovenským

3

delegátom ISF. Samotné podujatie bolo SAŠŠ pridelené už v závere minulého roku 2018, ako hlavný usporiadateľ podujatia sa najskôr zvažoval Šamorín, no neskôr dostalo prednosť práve Štrbské Pleso a región Tatry.

Samotné Štrbské Pleso má veľmi bohatú a pestrú históriu, čo sa týka usporiadanie mnohých európskych i svetových šampionátov najmä v zimných, ale aj letných druhoch športov. Rok 2020 je naviac pre celé Tatry i Slovensko veľmi významný aj tým, že si pripomenieme okrúhle 50 – te výročie od usporiadania nezabudnuteľných Majstrovstiev sveta /MS/ v klasických lyžiarskych disciplín v roku 1970, ktoré sú doteraz historicky najväčším a najúspešnejším medzinárodným športovým podujatím, usporiadaným na území Slovenska. Svoje veľké výročie, a to 740 rokov prvej písomnej zmienky o obci, bude v roku 2020 oslavovať aj samotná obec Štrba.

Od roku 1900, kedy bol na jazere Štrbské pleso usporiadaný prvý európsky šampionát v rýchlokorčuľovaní, bola táto naša najvyššie položená osada za ostatných 120 rokov dejiskom už dvadsiatich dvoch európskych i svetových šampionátov najmä v zimných športoch. Najvýznamnejšími boli seniorské MS v klasickom lyžovaní v rokoch 1930 a 1970, juniorské MS v klasickom lyžovaní sa tu usporiadali už tri krát a to v rokoch 1990, 2000 a 2009, majstrovstvá sveta novinárov SCIJ v lyžovaní tiež tri krát a to v rokoch 1965, 1999 a 2008, univerziády ako akademické majstrovstvá sveta tu boli tiež tri krát a to v rokoch 1987, 1999 a 2015 a európsky mládežnícky šampionát EYOD sa tu uskutočnil v roku 1999. Z ostatných zimných športov to boli tiež európske šampionáty, v roku 1900 v spomínanom rýchlokorčuľovaní, v roku 1930 v krasokorčuľovaní mužov a v roku 1935 v ľadovom hokeji. Štrbské Pleso však hostilo aj Majstrovstvá sveta v zimnom triatlone v roku 1995, ako aj Majstrovstvá Európy zrakovo znevýhodnených športovcov v klasických disciplínach a v biatlone tiež v roku 1995. Z letných športov to boli v okolí Štrbského Plesa majstrovstvá sveta v rádiovom orientačnom behu v roku 1990, potom majstrovstvá sveta v orientačnom behu v roku 2000 a tri krát tiež majstrovstvá Európy v nordic walkingu a to prvé v roku 2015, druhé v roku 2016 a tretie v roku 2017.

Príprava nadchádzajúcich MSM ISF CB 2020 bude náročná, pretože bude treba logisticky zvládnuť aj prepravu väčšiny účastníkov z najbližších letísk /Poprad, Košice, Krakov/ na Štrbské Plese a späť. Organizátori na Štrbskom Plese by sa radi vyhli napr. problémom, ktoré Liptákom v apríli v roku 2010 spôsobil výbuch ľadovcovej sopky Eyjafjallajokull na Islande. Do ovzdušia sa vtedy uvoľnil sopečný popol a prach, ktorý na niekoľko dní úplne zastavil leteckú

4

dopravu nad veľkou časťou Európy. Prihlásení účastníci vtedajších MSM 2010 v cezpoľnom behu sa tak najmä zo zámoria nevedeli dostať na Slovensko a na posledný moment svoju účasť stornovali, čo spôsobilo organizátorom následné problémy pri stornovaní rezervovaného ubytovania. Príbeh vytrvalých Austrálčanov, ktorí dokázali doletieť iba do gréckych Atén a odtiaľ autobusom pokračovali až na Slovensko do Liptovského Mikuláša bol vtedy skôr výnimkou. A to sa v prípade vtedajšieho výbuchu islandskej sopky jednalo o pomerne malú erupciu!

Takou „malou“ generálnou skúškou pre organizátorov MŠM 2020 na Štrbskom Plese bude už v októbri 2019 národný mládežnícky šampionát v cezpoľnou behu, ktorý bude zároveň aj kvalifikáciou našich pretekárov na toto podujatie v roku 2020.

V spolupráci s generálnym sekretárom SAŠŠ A. Ristovou, spracoval Peter Chudý, člen prípravného výboru.